9-may — Xotira va qadrlash kuniga tayyorgarlik koʻrish va uni oʻtkazish chora-tadbirlari toʻgʻrisida
(resolution, 2026-04-16)

Inson qadrini ulugʻlash, millati, tili va dinidan qatʼi nazar, barcha yurtdoshlarimizga mehr va eʼtibor koʻrsatish Konstitutsiyamiz va “Oʻzbekiston — 2030” strategiyasida belgilangan bosh tamoyil sifatida bugungi kunda har bir soha va tarmoqda faoliyatimiz mezoniga aylanmoqda. Bu borada Ikkinchi jahon urushi yillarida fashizmga qarshi kurashlarda qurbon boʻlgan ota-bobolarimiz, istiqlol davrida Vatanimiz mustaqilligi himoyasi yoʻlida jon fido etgan mard oʻgʻlonlarimiz xotirasini yod etish, bugungi kunda oramizda sogʻ-salomat yashab kelayotgan urush va mehnat faxriylariga, jonkuyar vatandoshlarimizga hurmat-ehtirom koʻrsatish yanada dolzarb ahamiyat kasb etmoqda. Ularning shonli umr yoʻli, mehnat faoliyati xalqimizning bebaho maʼnaviy boyligiga aylanib, yosh avlodimizni vatanparvar insonlar etib kamol toptirishda jasorat va matonat maktabi boʻlib xizmat qilmoqda. Ayni shu omillarni eʼtiborga olgan holda, mamlakatimizda 9-may — Xotira va qadrlash kunini umumxalq bayrami sifatida keng nishonlash, Ikkinchi jahon urushida fashizm ustidan qozonilgan buyuk gʻalabaga butun xalqimiz qatori ulkan hissa qoʻshgan muhtaram faxriylarimizni qadrlash, mustaqillik yillarida xizmat burchini bajarish chogʻida halok boʻlgan harbiy xizmatchilar va huquqni muhofaza qilish organlari xodimlarining xotirasini eʼzozlash, shuningdek, oʻsib kelayotgan yosh avlodni Vatanga mehr va sadoqat ruhida tarbiyalash maqsadida qaror qilaman: 1. Quyidagilar: (a) 9-may — Xotira va qadrlash kuniga bagʻishlangan tadbirlarga tayyorgarlik koʻrish va ularni oʻtkazish dasturi (keyingi oʻrinlarda — Dastur) 1-ilovaga muvofiq; (b) 9-may — Xotira va qadrlash kuniga bagʻishlangan tadbirlarga tayyorgarlik koʻrish va ularni oʻtkazish boʻyicha ishchi guruh tarkibi 2-ilovaga muvofiq tasdiqlansin. 2. Ishchi guruh (A. Aripov): (a) Dasturda nazarda tutilgan tadbirlarning “Burch, jasorat, matonat!” shiori ostida oʻtkazilishini hamda madaniy-maʼrifiy tadbirlar, “uch avlod uchrashuvlari”, tasviriy sanʼat koʻrgazmalari, ijodiy kechalar, tanlovlar va ommaviy sport musobaqalarini tashkil etsin; (b) Ikkinchi jahon urushi qatnashchilari va front orti mehnat faxriylari, shuningdek, mustaqillik yillarida xizmat burchini bajarish chogʻida halok boʻlgan harbiy xizmatchilar va huquqni muhofaza qiluvchi organlar xodimlarining oila aʼzolariga moddiy va maʼnaviy yordam koʻrsatsin; (v) ushbu toifadagi shaxslarning yashash joyiga davlat organlari va boshqa tashkilotlar rahbarlari, harbiy qismlar komandirlari va faxriylar, davlat va jamoat arboblari, madaniyat va sanʼat namoyandalari, yoshlar, shu jumladan, “Jasorat maktabi” oʻquvchilari, “Vatan tayanchi” harbiy-vatanparvarlik harakati aʼzolarining tashriflarini hamda ular koʻrsatgan mardlik va jasoratning ahamiyatini targʻib qilishga qaratilgan maʼnaviy-vatanparvarlik tadbirlarni tashkil qilsin; (g) yolgʻiz va kam taʼminlangan Ikkinchi jahon urushi qatnashchilarining hamda mustaqillik yillarida xizmat burchini bajarish chogʻida halok boʻlgan harbiy xizmatchilar va huquqni muhofaza qiluvchi organlar xodimlari oila aʼzolarining turarjoylarini obodonlashtirish boʻyicha tegishli chora-tadbirlarni amalga oshirsin; (d) Ikkinchi jahon urushi qatnashchilari va nogironlariga Oʻzbekiston Respublikasi Prezidenti nomidan, shuningdek, mustaqillik yillarida xizmat burchini bajarish chogʻida halok boʻlgan harbiy xizmatchilar va huquqni muhofaza qiluvchi organlar xodimlarining oila aʼzolariga tegishli vazirliklar va idoralar rahbarlari nomidan biryoʻla toʻlanadigan pul mukofotlarini tantanali ravishda topshirsin; (j) Ikkinchi jahon urushi va mehnat fronti faxriylarining oʻz xohishlariga koʻra respublika hududidagi sanatoriylarga bir nafar kuzatuvchisi bilan birga bepul yuborilishini taʼminlasin. 3. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Mudofaa vazirligi, Ichki ishlar vazirligi, Milliy gvardiya, Madaniyat vazirligi, Sport vazirligi, Respublika Maʼnaviyat va maʼrifat markazi, Yoshlar ishlari agentligi, Oʻzbekiston mahallalari uyushmasi bilan birgalikda: (a) Qoraqalpogʻiston Respublikasi, viloyat, shahar va tumanlarda Xotira va qadrlash kuniga tayyorgarlik koʻrish hamda uni oʻtkazish boʻyicha kompleks chora-tadbirlarni ishlab chiqsin va amalga oshirsin; (b) hududlar maʼmuriy markazlaridagi “Vatanparvarlar” bogʻlari, xiyobonlar va boshqa belgilangan joylarda harbiy-vatanparvarlik festival-aksiyalarini, shu jumladan, harbiy orkestr va ansambl jamoalarining madaniy konsert tomoshalarini tashkil etsin; (v) koʻcha va maydonlar Xotira va qadrlash kunining maʼno-mazmunini ifoda etadigan koʻrgazmali targʻibot vositalari bilan bezatilishini taʼminlasin. 4. Belgilansinki, Xotira va qadrlash kuni tadbirlarini oʻtkazish bilan bogʻliq barcha xarajatlar: (a) Qoraqalpogʻiston Respublikasi va viloyatlarda — tegishlicha Qoraqalpogʻiston Respublikasi respublika budjeti va viloyatlar mahalliy budjetlari mablagʻlari hamda homiylik xayriyalari va qonunchilikda taqiqlanmagan boshqa manbalar hisobidan; (b) Toshkent shahrida — Toshkent shahri hokimligining zaxira mablagʻlari, homiylik xayriyalari hamda qonunchilikda taqiqlanmagan boshqa manbalar hisobidan; (v) sport turlari boʻyicha xotira turnirlari hamda yugurish marafonlari boʻyicha — Dasturda belgilangan masʼul vazirliklar, idoralar va tashkilotlarning mablagʻlari hisobidan qoplanadi. 5. Mudofaa vazirligi Toshkent shahar hokimligi bilan birgalikda Toshkent shahrida 2026-yil 9-may kuni soat 21.00 da Xotira va qadrlash kuniga bagʻishlangan bayram mushakbozligini tashkil qilsin. 6. Ichki ishlar vazirligi, Milliy gvardiya va Favqulodda vaziyatlar vazirligi tantanali tadbirlar oʻtkaziladigan hamda bayram mushakbozligi tashkil etiladigan joylarda fuqarolar xavfsizligini taʼminlash, jamoat tartibini saqlash va yongʻin xavfsizligini taʼminlash choralarini koʻrsin. 7. Oʻzbekiston Milliy teleradiokompaniyasi, Oʻzbekiston Milliy axborot agentligi, “Dunyo” axborot agentligi va boshqa ommaviy axborot vositalariga Xotira va qadrlash kuniga tayyorgarlik koʻrish va uni oʻtkazish bilan bogʻliq jarayonlarni keng yoritib borish tavsiya etilsin. 8. Mazkur qarorning ijrosini nazorat qilish Oʻzbekiston Respublikasi Bosh vaziri A.N. Aripov va Oʻzbekiston Respublikasi Prezidenti huzuridagi Xavfsizlik kengashi kotibi V.V. Maxmudov zimmasiga yuklansin.